Carta de les responsabilitats  "TINDREM CURA DEL BRASIL"

Document final de la II Conferència Nacional Infanto-Juvenil Per al Medi Ambient (II CNIJMA) escrit per 600 joves d’11 a 14 anys, representants de les escoles brasileres presents a l’esdeveniment. 

Som joves de tot el Brasil implicats en el procés de la Segona Conferència Nacional Infanto-Juvenil per al Medi Ambient. Cercam construir una societat justa, feliç i sostenible. Assumim responsabilitats i accions plenes de somnis i necessitats. Aquesta carta representa col·lectivament les idees de dotze mil escoles i comunitats educatives de tot el país que realitzaren les seves Conferències durant l’any 2005, expressant així els desigs de quatre milions de persones.

Aquest és un mitjà per manifestar la nostra voluntat i la nostra estimació per la vida i la seva diversitat. Comprenem que sense aquesta diversitat el món no tendria color. Trobam camins per treballar temes globals, complexos i urgents: canvis climàtics, biodiversitat, assegurança alimentària, i nutritiva, diversitat ètnico-racial... Volem sensibilitzar i mobilitzar les persones per encarar juntament els grans reptes socio-ambientals que la nostra generació enfronta.

Para tenir cura del Brasil ens cal la vostra col·laboració. Ens trobam enfortint les accions estudiantils i ens unim a les COM-VIDAS (Comissions de Medi Ambient i Qualitat de Vida) a l’escola, als col·lectius de joves per al medi ambient i a tants altres grups. Compartim la responsabilitat amb governs, empreses, mitjans de comunicació, ONGs, moviments socials i culturals, com també amb les nostres comunitats. Així, doncs, assumim aquestes responsabilitats:

1. Divulgació d’informació i ampliació de coneixements per mitjà de l’educació ambiental. 
Crearem grups d’intercanvi per realitzar converses, seminaris, campanyes, enquestes i presentacions culturals de joves a joves i de joves a adults. Valorarem i protegirem el lloc on vivim i les seves cultures, amb la producció i difusió de diversos llenguatges de comunicació oberta i creativa.

2. Valoració i protecció de la biodiversitat. 
És necessari mantenir la vegetació natural dels nostres biomes tot protegint la vegetació existent i recuperant àrees degradades al camp i a les ciutats. És important tornar a sembrar algunes zones, construir vivers i sementers per al cultiu de plantes pròpies..

3. Transformació de les ciutats, comunitats i escoles en espais ambientals saludables. 
Unirem forces amb tota la comunitat escolar per sembrar arbres de fruit a les escoles, pobles i barris i crear horts, parcs i jardins. 

4. Disminució de la producció de deixalles tot practicant les cinc erres: repensar, refusar, reduir, reutilitzar i reciclar. 
Repensarem les maneres de produir i les necessitats reals de consum, refusarem els productes de rebuig, optarem pels productes reciclats, posarem en pràctica la separació de deixalles i recolzarem la recol·lecció selectiva i la producció d’adobs a partir de la matèria orgànica. Defensarem la creació de cooperatives i exigirem l’ajuda dels municipis.

5. Reducció de l’emissió de gasos contaminants que provoquen l’escalfament global. 
Practicar l’autostop solidari i promoure l’ús del transport col·lectiu i de les bicicletes. Estimular la utilització d’energies alternatives com la solar, l’eòlica i el consum de petroli vegetal.

6. Prevenció de tallades d’arbres i d’incendis. 
Demanarem informació i farem converses amb pagesos i gent del camp sobre pràctiques sostenibles com, per exemple, el tractament i la utilització del sòl i dels boscos (cosa que contribueix molt a l’escalfament global). Coneixerem les llavors pròpies del lloc i organitzarem campanyes publicitàries, fòrums i caminades ecològiques.

7. Respecte, comprensió i reconeixement de la diversitat cultural. 
Promoure esdeveniments per estendre el coneixement de cultures i ètnies diverses. Garantir la presència i pràctica de normes que incloguin la història d’altres cultures dins els continguts escolars com, per exemple, la cultura afro-brasilera. Divulgar amb els mitjans de comunicació el valor de les diferents cultures.

8. Valoració de la producció i del consum d’aliments naturals i orgànics. 
Ens cal mudar els nostres hàbits alimentaris per escollir aliments saludables, sensibilitzar els agricultors per cultivar amb adobs orgànics i insecticides naturals i dir no als sembrats i al consum d’aliments transgènics.

9. Reeducació alimentària tot respectant els costums populars. 
Elaboració de projectes de seguretat alimentària com, per exemple, menú escolar equilibrat, recuperació i difusió de coneixements tradicionals, receptes d’aliments saludables, horts escolars...
Us convidam a tenir cura amb nosaltres del Brasil! 

http://www.conferenciainfantojuvenil.com.br/index.php?pagina=noticias.php&ver_noticia=109

Luziânia (Goiàs), 26 d’abril de 2006